ค่าฝุ่น PM 2.5 และ PM 10 ภาคเหนือ 9 จังหวัดเช้าวันนี้ยังสูงอยู่ โดยพบอยู่ในระดับสีแดง 3 พื้นที่ จากการลักลอบเผาป่า
ค่าฝุ่น PM 2.5 และ PM 10 ภาคเหนือ 9 จังหวัดเช้าวันนี้ยังสูงอยู่ โดยพบอยู่ในระดับสีแดง 3 พื้นที่ จากการลักลอบเผาป่า                       นายประลอง ดำรงค์ไทย อธิบดีกรมควบคุมมลพิษ (คพ.) กล่าวว่า จากการติดตามตรวจสอบสถานการณ์หมอกควันภาคเหนือ 9 จังหวัดวันนี้ (12 มี.ค.63) คุณภาพอากาศมีปริมาณฝุ่นละอองขนาดไม่เกิน 2.5 ไมครอน (PM2.5) ตรวจวัดได้ระหว่าง 30 - 199 ไมโครกรัมต่อลูกบาศก์เมตร และค่าฝุ่นละออง ขนาดไม่เกิน 10 ไมครอน (PM 10) ตรวจวัดได้ระหว่าง 38 - 225 ไมโครกรัมต่อลูกบาศก์เมตร  ภาพรวมแนวโน้มค่าฝุ่นละอองเพิ่มสูงขึ้นจนน่าเป็นห่วงจากเมื่อวานนี้ (11 มี.ค.63) โดยค่าฝุ่น PM 2.5 และ PM 10 อยู่ในระดับสีแดง 3 พื้นที่ คือ ต.เวียงพางคำ อ.แม่สาย จ.เชียงราย , ต.จองคำ อ.เมือง จ.แม่ฮ่องสอน และต.เมืองคอง อ.เชียงดาว จ.เชียงใหม่ เนื่องจากมีผู้ฝ่าฝืนลักลอบเผาป่า และมีค่าฝุ่นอยู่ในระดับสีส้มเพิ่มเป็น 16 พื้นที่ คือ ต.ช้างเผือก อ.เมือง จ.เชียงใหม่ , ต.พระบาท อ.เมือง จ.ลำปาง , ต.สบป้าด อ.แม่เมาะ จ.ลำปาง , ต.แม่เมาะ อ.แม่เมาะ จ.ลำปาง , ต.เวียง อ.เมือง จ.เชียงราย, ต.ในเวียง อ.เมือง จ.น่าน , ต.นาจักร อ.เมือง จ.แพร่ , ต.บ้านต๋อม อ.เมือง จ.พะเยา , ต.ห้วยโก๋น อ.เฉลิมพระเกียรติ จ.น่าน , ต.แม่ปะ อ.แม่สอด จ.ตาก , ต.ในเมือง อ.เมือง จ.พิษณุโลก , ต.ธานี อ.เมือง จ.สุโขทัย , ต.ในเมือง อ.เมือง จ.กำแพงเพชร , ต.ท่าหลวง อ.เมือง จ.พิจิตร , ต.ท่าอิฐ อ.เมือง จ.อุตรดิตถ์ และ ต.ท่าโรง อ.วิเชียรบุรี จ.เพชรบูรณ์ โดยยังพบปัญหาไฟป่าหมอกควันที่เกิดจากการเผาในที่โล่งอยู่ จึงขอความร่วมมือประชาชน งดเผาเชื้อเพลิงทั้งในที่โล่งและในป่า หากพบเห็นการเผาหรือเกิดไฟป่าโปรดแจ้งสายด่วน 1362 สำหรับผู้ใดฝ่าฝืนมาตรการห้ามเผาป่าจะถูกจับกุมดำเนินคดี มีโทษจำคุก 1– 30 ปี หรือปรับตั้งแต่ 10,000 – 3,000,000 บาท โดยผู้ที่ชี้เบาะแสจะได้รับเงินรางวัลนำจับ 5,000 บาท